Ivo mõtteid lugedes ei saa ma nõus olla arvamusega möödasõidu töögrupi töö tulemuste suhtes. Madal ja lai esitiib oli töögrupi väitel just eessõitva auto õhukeeristes vahetundlik. Vastavalt  kõrge ja kitsas tagatiib tekitas koos, võrreldes 2008.aasta reeglitega, VÄIKSEMA difuusoriga vähem keeriseid auto taga. Sealt ka järeldus, et selliste autodega saab teineteise tuules sõita. Töögrupp ei suutnud ette näha, et keegi võib mingisuguse topeltdifuusoriga lagedale tulla, mis kogu nende kaheaastase töö hoobilt ära nullib. Tulevast aastast on need õnneks keelatud. Ma ei ole kaugeltki seda meelt, et praegused autod just eriti kaunid välja näeksid. Kui aga reeglite mõtte järgi ehitatud autod pakuvad  haaravat võidusõitu, mis seal siis ikka. Muidugi oleme omal ajal, kui GP2 tuli ja tõesti tihedat võidusõitu hakkas pakkuma, Toomasega avaldanud imestust, miks F1-es sama kontseptsiooni ei järgitud. Edu põhineb ju sellel, et survejõudu produtseeritakse valdavalt tänu "tiibauto" efektile.  Mis puudutab Ivo poolt pakutud kiireid ja vähem kiireid lahendusi, siis testide mõte on väga hea (välja arvatud muidugi tänavaradadel). Mina viiks esimese hooga jälle sisse kolmandate autode kasutamise õiguse praegustel  reedestel vabatreeningutel. Või jumala pärast sõidutatagu reservsõitjaid neljapäeval või esmaspäeval. Kust ja kuidas peaksid need uued anded peale kasvama, kui nad F1 autoga saavad terve aasta jooksul vaid 6 (!!!!!!!) päeva sirgeteste teha? Vettel ja Kubica just tänu omaaegsele kolmanda auto reeglile esile kerkisidki.